Neuvoston päätös yhteisten lentojen järjestämisestä kahden tai useamman jäsenvaltion alueella laittomasti oleskelevien kolmansien maiden kansalaisten palauttamiseksi



Virallinen lehti nro C 223 , 19/09/2003 s. 0003 - 0005



Neuvoston päätös yhteisten lentojen järjestämisestä kahden tai useamman jäsenvaltion alueella laittomasti oleskelevien kolmansien maiden kansalaisten palauttamiseksi (2003/C 223/04) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ja erityisesti sen 63 artiklan 3 kohdan b alakohdan, ottaa huomioon Italian tasavallan aloitteen, ottaa huomioon Euroopan parlamentin lausunnon, sekä katsoo seuraavaa: (1) 28 päivänä helmikuuta 2002 hyväksytyssä laittoman maahanmuuton ja ihmiskaupan torjuntaa Euroopan unionissa koskevassa kokonaisvaltaisessa toimintasuunnitelmassa(1) todetaan, että takaisinotto- ja palauttamispolitiikka ovat keskeinen osa laittoman maahanmuuton torjuntaa. Sitä varten toimintasuunnitelmassa korostetaan tarvetta yksilöidä konkreettisia toimenpiteitä, kuten yhteisen lähestymistavan määrittäminen ja jäsenvaltioiden välinen yhteistyö palauttamistoimenpiteiden täytäntöönpanossa. Siksi olisi määriteltävä yhteiset säännöt palauttamismenettelyjä varten. (2) Euroopan unionin ulkorajojen valvontaa koskevassa suunnitelmassa, jonka neuvosto hyväksyi 13 päivänä kesäkuuta 2002, esitetään palauttamisoperaatioiden järkiperäistämistä Euroopan unionin jäsenvaltioiden ulkorajojen yhdennettyä valvontaa koskevien toimenpiteiden ja toimien yhteydessä. (3) Neuvoston 28 päivänä marraskuuta 2002 hyväksymässä palauttamista koskevassa toimintaohjelmassa esitetään jäsenvaltioiden operatiivisen yhteistyön parantamiseen liittyvien toimenpiteiden ja toimien yhteydessä laittomasti maassa oleskelevien kolmansien maiden kansalaisten palauttamista mahdollisimman tehokkaasti yhdistäen voimavarat kyseisten ulkomaalaisten palauttamisessa. (4) Jäsenvaltiot panevat täytäntöön tämän päätöksen kunnioittaen ihmisoikeuksia ja perusvapauksia ja erityisesti 4 päivänä marraskuuta 1950 tehtyä Euroopan ihmisoikeussopimusta, 10 päivänä joulukuuta 1984 tehtyä kidutuksen ja muun julman, epäinhimillisen tai halventavan kohtelun vastaista yleissopimusta, Genevessä 28 päivänä heinäkuuta 1951 tehtyä pakolaisen oikeusasemaa koskevaa yleissopimusta sekä siihen kuuluvaa, New Yorkissa 31 päivänä tammikuuta 1967 tehtyä pöytäkirjaa, 20 päivänä marraskuuta 1989 tehtyä yleissopimusta lapsen oikeuksista sekä 18 päivänä joulukuuta 2000 hyväksyttyä Euroopan unionin perusoikeuskirjaa(2). (5) Euroopan unionista tehtyyn sopimukseen ja Euroopan yhteisön perustamissopimukseen liitetyn Tanskan asemasta tehdyn pöytäkirjan 1 ja 2 artiklan mukaisesti Tanska ei osallistu tämän päätöksen tekemiseen eikä se sido Tanskaa eikä sitä sovelleta siihen. Koska tämä päätös perustuu Schengenin säännöstöön Euroopan yhteisön perustamissopimuksen III osan IV osaston määräysten nojalla, Tanskan on edellä mainitun pöytäkirjan 5 artiklan mukaisesti päätettävä kuuden kuukauden kuluessa siitä, kun neuvosto on hyväksynyt tämän päätöksen, saattaako se päätöksen osaksi kansallista lainsäädäntöään. (6) Islannin tasavallan ja Norjan kuningaskunnan osalta tämä päätös koskee Euroopan unionin neuvoston sekä Islannin tasavallan ja Norjan kuningaskunnan välillä 18 päivänä toukokuuta 1999 tehdyssä sopimuksessa viimeksi mainittujen osallistumisesta Schengenin säännöstön täytäntöönpanoon, soveltamiseen ja kehittämiseen(3) tarkoitettua Schengenin säännöstön niiden määräysten kehittämistä, jotka kuuluvat kyseisen sopimuksen tietyistä yksityiskohtaisista soveltamissäännöistä 17 päivänä toukokuuta 1999 tehdyn neuvoston päätöksen 1999/437/EY(4) 1 artiklan c kohdassa tarkoitettuun alaan. Sopimuksessa määrättyjen menettelyjen päätyttyä sovelletaan tähän päätökseen perustuvia oikeuksia ja velvoitteita myös näihin kahteen valtioon sekä niiden suhteisiin yhteisön jäsenvaltioiden kanssa, joille tämä päätös on osoitettu. (7) Euroopan unionista tehtyyn sopimukseen ja Euroopan yhteisön perustamissopimukseen liitetyn, Yhdistyneen kuningaskunnan ja Irlannin asemasta tehdyn pöytäkirjan 1 ja 2 artiklan mukaisesti kyseiset jäsenvaltiot eivät osallistu tämän päätöksen tekemiseen eikä se siten sido niitä eikä sitä sovelleta niihin, jollei kyseisen pöytäkirjan 4 artiklasta muuta johdu, ON TEHNYT SEURAAVAN PÄÄTÖKSEN: 1 artikla Tarkoitus Tämän päätöksen tarkoituksena on kahden tai useamman jäsenvaltion päättämien maastapoistamistoimen kohteena olevien kolmansien maiden kansalaisia koskevien palauttamisoperaatioiden järkiperäistäminen järjestämällä yhteisiä lentoja. 2 artikla Määritelmät Tässä päätöksessä tarkoitetaan a) "kolmannen maan kansalaisella" henkilöä, joka ei ole Euroopan unionin jäsenvaltion, Islannin tasavallan eikä Norjan kuningaskunnan kansalainen, b) "kansallisella viranomaisella" kunkin jäsenvaltion viranomaista, jonka tehtävänä on maastapoistamistoimen kohteena olevien kolmansien maiden kansalaisten palauttamiseen tarkoitettujen lentojen järjestäminen, c) "yhteisellä lennolla" tähän tarkoitukseen valitun lentoliikenteen harjoittajan järjestämää kuljetusta, jolla kahdessa tai useammassa jäsenvaltiossa maastapoistamistoimen kohteena olevien kolmansien maiden kansalaisten palauttaminen tapahtuu, d) "saattajilla" kahden tai useamman jäsenvaltion henkilöstöä, jonka tehtävänä on saattaa maastapoistamistoimen kohteena olevia kolmansien maiden kansalaisia yhteisellä lennolla, mukaan lukien terveydenhuollosta vastaavat henkilöt sekä tulkit. 3 artikla Kansallisten viranomaisten nimeäminen Kukin jäsenvaltio nimeää toimivaltaisista kansallisista hallinnoistaan viranomaisen, joka vastaa maastapoistamistoimen kohteena olevien kolmansien maiden kansalaisten yhteisten lentojen järjestämisestä. 4 artikla Yhteisten lentojen järjestäminen Kansalliset viranomaiset toteuttavat tarvittavat toimenpiteet sen varmistamiseksi, että yhteiset lennot toteutetaan asianmukaisesti. Ne erityisesti: a) tiedottavat hyvissä ajoin muille jäsenvaltioille yhteisistä lennoista ja mahdollisesti käytettävissä olevista vapaista paikoista, b) ilmoittavat yhteisen lennon järjestävälle kansalliselle viranomaiselle, osallistuvatko ne kyseiselle lennolle, c) otettuaan yhteyttä muihin kansallisiin viranomaisiin järjestävät tältä pohjalta tapaamisen lennolle osallistuvien jäsenvaltioiden edustajien kanssa, jos se on tarpeen yhteisten lentojen järjestämisen kannalta, d) vahvistavat järjestelyjä koskevat yksityiskohdat, noudatettavat menettelyt sekä yhteisellä lennolla kuljetettavien maastapoistamistoimen kohteena olevien kolmansien maiden kansalaisten ja saattajien määrän terveydenhuollosta vastaava henkilöstö ja tulkit mukaan lukien, e) valitsevat kyseisten kolmansien maiden kansalaisten yhteisessä palauttamisessa käytettävän lentoliikenteen harjoittajan, f) hankkivat yhteisen lennon toteuttamiseksi tarvittavat luvat lennon määränpäänä olevan kolmannen maan viranomaisilta, g) määrittelevät valitun lentoliikenteen harjoittajan kanssa palauttamisesta aiheutuvat kustannukset ja esittävät ilma-aluksen vuokrauksesta ja muonituksesta aiheutuvat kustannukset ja mahdolliset muut lisäkustannukset sekä kustannusten jakamisen yhteiselle lennolle osallistuvien jäsenvaltioiden kesken niiden keskinäisen sopimuksen mukaisesti, h) nimeävät yhteislennon saattajien johtajan, i) varmistavat, että lentoliikenteen harjoittaja esittelee lentosuunnitelman ja hankkii etukäteen ylilentoluvan, laskeutumisluvan sekä tarvittaessa kauttakulkuluvan ja varmistaa kyseisten kolmansien maiden kansalaisten ja lennolla mukana olevien saattajien tarvitsemat palvelut koko kuljetuksen ajan. 5 artikla Saattajien määrittely 1. Kansallisten viranomaisten on hankittava ennen kuljetuksen järjestämistä seuraavat tiedot: - kolmannen maan kansalaisen mahdollinen rikosrekisteri, ottaen erityisesti huomioon tehtyjen rikosten laatu, - kolmannen maan kansalaisen käyttäytyminen kansallisen lainsäädännön edellyttämissä tiloissa oleskelun aikana ennen poistamista tai sinä aikana, jona tämä on odottanut maastapoistamistoimea koskevaa päätöstä (kuten aggressiivisuus, kärsimättömyys viranomaisia kohtaan, väkivaltaisuus). 2. Kun 1 kohdassa tarkoitetut tiedot on saatu, kansallisten viranomaisten on arvioitava toimeen mahdollisesti liittyvät riskit. Arvion perusteella määritellään saattajilta edellytettävä pätevyys ja saattajien määrä, ja kaikilla saattajilla on oltava erityiskoulutus tehtäväänsä. Jos mukana on sellaisia kolmansien maiden kansalaisia, jotka voivat aiheuttaa lennon aikana vakavia häiriöitä, on järjestettävä riittävästi saattajia, jotta lennon turvallisuuden vaarantava väkivaltainen käyttäytyminen voidaan estää. 6 artikla Päätöksen soveltamisen arvioiminen Jäsenvaltiot nimeävät omat edustajansa komiteaan, jonka tehtävänä on arvioida tämän päätöksen soveltamista. 7 artikla Soveltaminen Tätä päätöstä sovelletaan sen julkaisemista Euroopan unionin virallisessa lehdessä seuraavasta kolmannestakymmenennestä päivästä. 8 artikla Osoitus Tämä päätös on osoitettu kaikille jäsenvaltioille Euroopan yhteisön perustamissopimuksen mukaisesti. Tehty ... Neuvoston puolesta Puheenjohtaja ... (1) EYVL C 142, 14.6.2002, s. 23. (2) EYVL C 364, 18.12.2000, s. 1. (3) EYVL L 176, 10.7.1999, s. 36. (4) EYVL L 176, 10.7.1999, s. 31.